Document ID: 32009D0018

KOMISSION PÄÄTÖS,
tehty 22 päivänä joulukuuta 2008,
vauvojen kävelytuoleja koskevan standardin EN 1273:2005 mukaisuudesta Euroopan parlamentin ja neuvoston direktiivin 2001/95/EY yleisen turvallisuusvaatimuksen kanssa ja asiaa koskevien viitetietojen julkaisemisesta Euroopan unionin virallisessa lehdessä
(tiedoksiannettu numerolla K(2008) 8616)
(ETA:n kannalta merkityksellinen teksti)
(2009/18/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yleisestä tuoteturvallisuudesta 3 päivänä joulukuuta 2001 annetun Euroopan parlamentin ja neuvoston direktiivin 2001/95/EY (1) ja erityisesti sen 4 artiklan 2 kohdan ensimmäisen alakohdan,
on kuullut pysyvää komiteaa, joka on perustettu teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (2) 5 artiklan mukaisesti,
sekä katsoo seuraavaa:
(1)
Direktiivin 2001/95/EY 3 artiklan 1 kohdassa valmistajat velvoitetaan saattamaan markkinoille ainoastaan turvallisia tuotteita.
(2)
Direktiivin 2001/95/EY 3 artiklan 2 kohdan mukaisesti tuotteen oletetaan olevan turvallinen kansallisissa standardeissa määritettyjen vaarojen ja vaaraluokkien osalta, jos se on sellaisten vapaaehtoisten kansallisten standardien mukainen, joilla vahvistetaan kansallisiksi standardeiksi niitä eurooppalaisia standardeja, joiden viitetiedot komission on julkaistava Euroopan unionin virallisessa lehdessä kyseisen direktiivin 4 artiklan 2 kohdan mukaisesti.
(3)
Direktiivin 4 artiklan 1 kohdan mukaan eurooppalaisten standardointielinten olisi hyväksyttävä eurooppalaiset standardit komission toimeksiantojen perusteella. Tämän jälkeen komissio julkaisee kyseisten standardien viitetiedot.
(4)
Direktiivin 4 artiklan 2 kohdassa säädetään eurooppalaisten standardointielinten hyväksymien standardien viitetietojen julkaisemista koskevasta menettelystä ennen direktiivin voimaantuloa. Jos kyseiset standardit varmistavat yleisen turvallisuusvaatimuksen täyttymisen, komissio päättää julkaista niiden viitetiedot Euroopan unionin virallisessa lehdessä. Tällaisissa tapauksissa komissio päättää oma-aloitteisesti tai jonkin jäsenvaltion pyynnöstä direktiivin 15 artiklan 2 kohdassa tarkoitetun menettelyn mukaisesti siitä, onko kyseinen standardi yleisen turvallisuusvaatimuksen mukainen. Komissio päättää standardin viitetietojen julkaisemisesta kuultuaan direktiivin 98/34/EY 5 artiklalla perustettua komiteaa. Komissio ilmoittaa jäsenvaltioille päätöksestään.
(5)
Vauvojen kävelytuolit ovat laitteita, joiden avulla kävelytaidottomat lapset pystyvät liikkumaan omatoimisesti. Sekä Euroopan että Yhdysvaltojen sairaaloista 20 viime vuoden aikana saadut onnettomuuksia koskevat tiedot osoittavat kuitenkin, että vauvojen kävelytuolit aiheuttavat kaatumisvaaran, koska ne lisäävät sellaisten lasten liikkuvuutta ja nopeutta, jotka eivät vielä pysty seisomaan tai kävelemään ilman apuvälineitä.
(6)
Vauvojen kävelytuolien käyttöön liittyvät onnettomuudet johtuvat pääosin portaissa putoamisista tai kaatumisista, erityisesti kun lapset yrittävät ylittää epätasaisia kohtia, kuten oven kynnyksiä tai matonkulmia. Näistä onnettomuuksista johtuvat vammat ovat yleensä hyvin vakavia, koska ne suurimmassa osassa tapauksia kohdistuvat lapsen päähän.
(7)
Komissio antoi syyskuussa 1997 CEN:lle (Euroopan standardointikomitea) toimeksiannon (3) ottaa tällöin valmisteilla olevassa CEN:n asiaa koskevassa standardissa huomioon erityiset turvallisuusriskit, joita vauvojen kävelytuolit aiheuttavat kävelytaidottomille lapsille, koska ne lisäävät ja nopeuttavat lasten liikkuvuutta.
(8)
Komissio ei pitänyt CEN:n vuonna 2001 vahvistamaa standardin EN 1273 ensimmäistä versiota tyydyttävänä, sillä standardissa ei käsitelty toimeksiannossa kuvattuja erityisriskejä.
(9)
Toukokuussa 2005 vahvistetussa EN-standardin 1273 tarkistetussa versiossa vahvistetaan vakaustestit ja muotovaatimukset, joiden tarkoituksena on vähentää portaissa putoamisesta ja kaatumisesta aiheutuvia vammoja, kuten komission toimeksiannossa pyydettiin.
(10)
Jäsenvaltioiden markkinoiden valvontaviranomaiset käyttävät standardia EN 1273:2005 laajalti, minkä useat RAPEX-ilmoitukset, joissa standardiin viitataan, vahvistavat. Lisäksi jotkin jäsenvaltiot viittaavat kyseiseen standardiin lastenhoitotarvikkeiden turvallisuutta koskevassa lainsäädännössään (4).
(11)
EN 1273:2005 standardi suojaa vauvoja kävelytuolien käytöstä johtuvaa portaista kaatumista ja putoamista vastaan ja ehkäisee siten passiivisesti onnettomuuksia.
(12)
Komissio katsoo, että EN 1273:2005 on yleisen turvallisuusvaatimuksen mukainen. Koska standardi vahvistettiin ennen direktiivin 2001/95/EY voimaantuloa annetun toimeksiannon nojalla, standardin EN 1273:2005 viitetiedot olisi julkaistava 4 artiklan 2 kohdan ensimmäisessä alakohdassa säädettyä menettelyä noudattaen.
(13)
Tämä päätös standardin EN 1273:2005 yhdenmukaisuudesta yleisen turvallisuusvaatimuksen kanssa, on tehty komission aloitteesta.
(14)
Tässä päätöksessä säädetyt toimenpiteet ovat direktiivillä 2001/95/EY perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Standardi EN 1273:2005 ”Lastenhoitotarvikkeet. Kävelytuolit. Turvallisuusvaatimukset ja testausmenetelmät” täyttää direktiivissä 2001/95/EY säädetyn yleisen turvallisuusvaatimuksen niiden riskien osalta, jotka se kattaa.
2 artikla
Standardin EN 1273:2005 viitetiedot julkaistaan Euroopan unionin virallisen lehden C-sarjassa.
3 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä joulukuuta 2008.

Labels: 1
7
3
0
12